DA Den Europæiske Unions Tidende CE 78/496

(2004/C 78 E/0517)

SKRIFTLIG FORESPØRGSEL E-3230/03

af Dorette Corbey (PSE) til Kommissionen

(31. oktober 2003)

Om: Støtteprogrammerne Interreg og Urban

Projekter, der finansieres med støtte over programmerne Interreg og Urban, vil normalt kunne påregne høj anerkendelse. De er ofte innovative og på grund af kravet om, at de samarbejdende partnere/institutioner skal komme fra flere lande, opstår der en positiv synergi, der bidrager til opbygning af fælles værdier.

Desværre hører man også om negative forhold, der i nogle tilfælde er så alvorlige, at de kan undergrave programmernes og projekternes positive virkninger. I mange tilfælde fører de til skuffelser og fald i motivationen til at indgive nye forslag.

Klagerne vedrører navnlig den administrative procedure:

— Det administrative system er komplekst, uigennemskueligt og koster uforholdsmæssigt meget tid, penge og arbejde.

— For mindre institutioner er de administrative byrder blevet til en uoverkommelig hindring og den samlede bevilgede støtte er for lav. Dette gælder desværre også mange institutioner fra kandidatlandene.

— Ofte anmodes der først i allersidste øjeblik, inden en frist udløber, om supplerende oplysninger. Dette fører til en enorm forsinkelse i afvikling og betaling.

— Evalueringen af ansøgningerne forekommer vilkårlig. Høj kvalitet medfører ikke nødvendigvis godkendelse, mens lav kvalitet ikke altid fører til afslag.

Det må naturligvis erkendes, at omhyggelige procedurer er nødvendige for at hindre svig og ukorrekt anvendelse af fællesskabsmidler.

Alligevel bedes Kommissionen besvare følgende spørgsmål:

1. Genkender Kommissionen de ovenfor anførte negative forhold?

2. Har Kommissionen inden for tjenestegrenene skabt procedurer til at behandle de negative forhold?

3. Hvilke foranstaltninger har Kommissionens tjenestegrene truffet for at forbedre og/eller forenkle administrative procedurer?

4. Hvilke foranstaltninger har Kommissionen til hensigt at træffe?

Svar afgivet på Kommissionens vegne af Michel Barnier

(13. januar 2004)

Kommissionen glæder sig over det ærede medlems positive bemærkninger om projekter, der finansieres gennem EF-initiativerne Interreg og Urban, og navnlig over henvisningen til disse projekters innovative karakter. Interessen for begge initiativer er stor, hvilket fremgår af de mange projekt- og støtteansøgninger.

Eftersom EF-initiativerne indgår i strukturfondene, fungerer de efter samme regler. Dette betyder, at ansvaret for forvaltningen af de enkelte programmer, herunder indkaldelse af projektforslag og udvælgelsesprocedurerne, ligger hos den eller de medlemsstater, der deltager i programmet.

Fordi ansvaret således er placeret decentralt, er procedurerne og forvaltningssystemerne forskellige fra medlemsstat til medlemsstat. Kommissionen har opfordret alle medlemsstaterne til at forenkle reglerne for forvaltning af programmerne så meget som muligt. Den har ligeledes taget andre skridt for at tilskynde til forbedringer i programmernes gennemførelse.

Som reaktion på de oplysninger, den modtager, kan Kommissionen henvende sig uformelt til forvaltningsmyndighederne eller sekretariaterne for de enkelte programmer vedrørende forvaltningsspørgsmål, der giver anledning til bekymring, eller den kan rejse spørgsmålet mere formelt på et møde i programmets overvågningsudvalg. Det er Kommissionens erfaring, at medlemsstaterne reagerer positivt på konstruktiv kritik. Inden for rammerne af Interact og Urbact er der mulighed for at fremme god praksis og udveksling af erfaringer.

Kommissionen har gjort en væsentlig indsats for at forenkle programgennemførelsen i indeværende periode. Den har bl.a. vedtaget en meddelelse om forenkling, præcisering, koordinering og smidig forvaltning af strukturpolitikkerne (1), hvori der blev forelagt en række foranstaltninger, der tager sigte på at strømline programændringer, rapportering og overvågning.

Den nuværende retlige ramme gælder indtil den 31. december 2006. I begyndelsen af 2007 har Kommissionen til hensigt at forelægge yderligere forslag til en forenkling af EU-programmernes forvaltning under overholdelse af principperne om sund og effektiv forvaltning.

(1) C(2003) 1255 af 25.4.2003.